Kansainvälinen hiihtoliitto pitää 13 kuukauden dopingtuomiota liian lievänä.

Kansainvälinen hiihtoliitto FIS on päättänyt valittaa hiihtäjä Therese Johaugin dopingtuomiosta. FIS valittaa asiasta urheilun kansainväliseen vetoomustuomioistuimeen CASiin.

Norjalaishiihtäjä sai 13 kuukauden pannan käryttyään klosteboli-nimisestä anabolisesta steroidista. Johaug on kertonut käryn johtuneen Trofodermin-voiteesta, jota hän käytti maajoukkuelääkärin suosituksesta palaneisiin huuliinsa.

FIS:n tiistaina julkaiseman tiedotteen mukaan eräs yksityiskohta oli erityisen ratkaiseva, kun järjestö teki päätöksen valituksesta.

– Todisteet osoittivat, että kielletyn aineen käyttö ei ollut tahallista ja se perustui luotettavan lääkärin ohjeistukseen, FIS:n tiedotteessa sanotaan.

– Silti FIS:n dopingpaneeli pitää rangaistusta lievänä. Siinä ei otettu tarpeeksi huomioon, että Johaug jätti huomioimatta voidepaketin punaisen dopingvaroituksen, vaikka voide oli hänelle ennestään tuntematon ja se oli ostettu vieraasta maasta.

Lue koko FIS:n tiedote täältä.

Kansainvälinen olympiakomitea KOK teki maanantaina päätöksen olla valittamatta tapauksesta.